A Tanács 74/648/EGK irányelve

(1974. december 9.)

a vegetatív szőlő-szaporítóanyagok forgalmazásáról szóló 68/193/EGK irányelv módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottsággal véleményére [2],

mivel az alább ismertetett okok miatt szükségessé vált a legutóbb a 71/140/EGK irányelvvel [3] módosított, a vegetatív szőlőszaporítóanyagok forgalmazásáról szóló, 1968. április 9-i 68/193/EGK tanácsi irányelv [4] bizonyos rendelkezéseinek módosítása;

mivel egyértelműen meg kell határozni a 68/193/EGK irányelv hatályát;

mivel a tagállamoknak engedélyezni kell, hogy különböző minőségi kritériumok alapján különbséget tegyenek a standard szaporítóanyagok között;

mivel bizonyos régiókban egyes feltételek annyira kedvezőek a szaporítóanyag előállításához, hogy az érintett tagállam számára lehetővé kell tenni a területén előállított és forgalmazott szaporítóanyag hosszában tapasztalható eltérések engedélyezését;

mivel ennek az irányelvnek az alkalmazása nehézségeket idézhet elő bizonyos tagállamok importjában, hiszen a tagállamok egy része eltérő adatokat igényel az importőröktől; mivel emiatt szükség van az adatszolgáltatás tartalmának harmonizálására;

mivel a melléklet módosításának elsősorban az a célja, hogy lehetővé tegye ennek az irányelvnek az alkalmazását, ezért a módosításokat a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának eljárásával összhangban kell bevezetni;

mivel a szőlőtermelés és a szaporítóanyag forgalmazása bizonyos tagállamokban csekély gazdasági jelentőséggel bír; mivel az érintett tagállamok számára ezért lehetővé kell tenni az irányelv rendelkezéseinek alkalmazása alóli mentességet,

ELFOGADTA EZT AZ IRÁNYELVET:

1. cikk

A 68/193/EGK tanácsi irányelv az alábbiak szerint módosul:

2. cikk

Az 1. cikk helyébe a következő rendelkezés lép:

"Ezt az irányelvet a Közösség területén forgalmazott vegetatív szőlő-szaporítóanyagra (a továbbiakban "szaporítóanyag") kell alkalmazni."

3. cikk

A 3. cikk a következő (1a) bekezdéssel egészül ki:

"(1a) A tagállamok különleges feltételek alapján osztályokra bonthatják a 2. cikkben meghatározott "standard szaporítóanyag" kategóriát. Ezeket a különleges feltételeket, a megnevezést vagy a határidőt a 17. cikkben meghatározott eljárással összhangban kell meghatározni."

4. cikk

A 3. cikk (4) bekezdése a következő c) ponttal egészül ki:

"c) a II. melléklet III. 1B. és 2B. pontjától függetlenül engedélyezheti a tagállamoknak, hogy bizonyos térségekben, ahol a szőlőtermesztés különleges feltételei ezt indokolttá teszik, mérsékeljék az ott előállított, illetve forgalmazott szaporítóanyag minimális hosszára vonatkozó követelményeket."

5. cikk

(1) A 11. cikk számozása 11. cikk (1) bekezdésre változik.

(2) A 11. cikk a következő (2) bekezdéssel egészül ki:

"(2) A tagállamoknak meg kell tenniük a szükséges intézkedéseket annak érdekében, hogy egy másik tagállamból vagy egy harmadik országból származó vegetatív szaporítóanyag forgalmazása során az illetékes hatóságok tájékozódhassanak az alábbi adatokról:

a) faj (botanikai megnevezés);

b) fajta, adott esetben a klón; gyökeres szőlőoltványok esetében ezeket az adatokat az alany szőlővesszők és a nemes szőlővesszők vonatkozásában is meg kell adni;

c) kategória;

d) szaporítóanyag jellege;

e) előállítás országa és hivatalos ellenőrző hatóság;

f) küldő ország;

g) importőr;

h) a szaporítóanyag mennyisége.

Az adatok feltüntetésének módját a 17. cikkben meghatározott eljárással összhangban kell meghatározni."

6. cikk

A 17a. cikk helyébe a következő rendelkezés lép:

"17a. cikk

A tudományos és technikai ismeretek fejlődése következtében a mellékletekben szükségessé váló módosításokról a 17. cikkben meghatározott eljárással összhangban kell dönteni."

7. cikk

A 18a. cikk helyébe a következő rendelkezés lép:

"18a. cikk

Egy tagállam, kérelme alapján a 17. cikkben meghatározott eljárással összhangban, teljesen vagy részben – a 12. cikk (1) bekezdése és a 12a. cikk kivételével – mentesíthető ennek az irányelvnek a kötelező alkalmazására alól, amennyiben a szőlőtermesztés és a szaporítóanyag-forgalmazás ennek a tagállamnak a területén csak csekély gazdasági jelentőséggel bír."

8. cikk

A IV. melléklet A. szakasza a) pontjának 2. alpontja helyébe a következő rendelkezés lép:

"2. A zárolásért felelős személy neve és címe vagy azonosító száma."

9. cikk

A tagállamok 1976. július 1-jéig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az ezen irányelv követelményeinek eleget tegyenek.

10. cikk

Ennek az irányelvnek a tagállamok a címzettjei.

Kelt Brüsszelben, 1974. december 9-én.

a Tanács részéről

az elnök

Ch. Bonnet

[1] HL C 2., 1974.1.9., 66. o.

[2] HL C 8., 1974.1.31., 19. o.

[3] HL L 71., 1971.3.25., 16. o.

[4] HL L 93., 1968.4.17., 15. o.

--------------------------------------------------